Image_1025-1528(CH-20)

Cât de mult s-au văzut protestele anti Gabriel Oprea la posturile de știri. Și mai ales cum?

Digi 24 și Realitatea TV au avut la 15.00 ca primă știre protestul din piață cu burtiere clare: se cere demisia lui Oprea. Realitatea TV a dat imagini din piață încă de la ora 14.30. Și postul public TVR 1 a relatat despre subiect.

B1 TV a alocat un minut subiectului, cu o burtieră din care "lipsea" numele lui Oprea sau "demisia". Era un protest "despre moartea polițistului". Cam tot un minut despre miting și la Antena 3, cu un mesaj asemănător B1: "miting împotriva tăcerii autorităților".

Nimic la România TV.

Publicitate

Detalii despre burtierele orei 15.00, în continuare:

Protestatarii s-au strâns la Universitate în jurul orei 14.00, iar Realitatea TV a fost prima care a dat imagini de la fața locului, pe la 14.30. Digi24, postul care a acoperit cel mai mult cazul polițistului mort după ce a căzut cu motocicleta într-o groapă, a început să dea imagini de la proteste aproape de ora 15.00.

- La ora 15.00, Digi24 și Realitatea TV au deschis cu mitingul din stradă, cu burtiere clare: Miting pentru demisia lui Gabriel Oprea. Digi 24 a fost postul care a alocat cele mai multe minute mitingului din piață și mișcării antiOprea, arătând, printre altele, cum UNPR face zid în jurul ministrului.

- La B1 TV, mitingul din piață a apărut la 15.08, după "primele reacții ale ministrului Oprea". Un minut a fost dedicat și demonstrației din piață, dar niciun cuvânt pe burtieră despre demisia lui Oprea, pentru B1, potrivit burtierei: "Protest la Universitate după moartea polițistului de la rutieră".

- Un mesaj asemănător a avut și Antena 3, care dezbătea cazul motociclistului din coloana ministrului Oprea pierit în accident. Postul de știri al Intact a vorbit despre miting la 15.30 (cu câteva imagini pe ecranul din studio). Potrivit moderatoarei, era "un miting împotriva tăcerii autorităților în cazul motociclistului."

Antena 3 a dat declarația mătușii polițistului, care cerea găsirea vinovaților și potrivit căreia "strada nu era luminată în seara accidentului".

Înainte de a vorbi un minut despre mitingul din stradă, Antena 3 a mai pus o burtieră despre un "Marș de protest". Continuarea burtierei subiectul: era un "Marș de protest .... împotriva violenței asupra femeilor". Participanți: 150.

- La postul România TV, controlat de afaceristul Sebastian Ghiță, protestul nu a existat până la momentul redactării acestui articol.

Postul a dat în schimb poziția Parchetului referitor la cercetările pe care le desfășoară legate de moartea polițistului. După acest moment de „breaking news”, televiziunea de știri a continuat cu un alt subiect: „Amantlâcurile ascunse în megadosarele de corupție”.

UPDATE. La ora 16.00, subiectul mitingului a existat doar la Digi 24. Postul a relatat cum Demonstrația anti-Oprea se mută la Guvern. Jurnalul de la Antena 3 a reluat la 16.00, în știri, mesajul mătușei polițistului, întărind că "strada nu era luminată". B1 discuta despre un shaormar ajuns chef în Quatar.

UPDATE 2. La 16.15, Antena 3 a difuzat câteva imagini din Piața Victoriei. Subiectul despre miting a durat în jur de un minut, timp în care jurnalista a precizat că se cere demisia ministrului Oprea și că este "un protest pașnic".

De menționat că, postului Realitatea TV nu a mai difuzat după imaginile de la 15.00 alte informații de la protest. De la ora 16.00, postul de știri a avut o emisiune moderată de Octavian Hoandră.





Iulia Bunea

iulia.buneapaginademedia.ro